- प्रकासितवाक्य
- <
- 18
- >

18
बेबीलोन को बिनास
1 जाके बाद मैं एक और स्वर्गदूत कै स्वर्ग से उतरत भइ देखो। जोकै बड़ो अधिकार मिलो रहै, और बाके तेज से पूरी पृथ्वी चमक उठी। 2 बौ बड़ा जोड़ से चिल्लाई: “बौ गिर गौ है! महान बेबीलोन गिर गौ है! अब बौ भूत और हर एक प्रेत आत्मा को अड्डा, और सब तराहनी के असुद्ध पक्छिन और जानवरन को अड्डा हुई गौ है।✡18:2 यसायाह 13:21; यिर्मयाह 50:39; यिर्मयाह 51:37 3 काहैकि देस की सब जाति बाको दाखमधु पी लईं हैं, जो बाके व्यभिचार अभिलासा की सामर्थी दाखमधु है। पृथ्वी के तमान राजा बाके संग व्यभिचार करीं, और दुनिया के ब्यापारी बाके बेसब्र अभिलासा से सेठ हुईगै।”✡18:3 यिर्मयाह 51:7
4 फिर मैं स्वर्ग से एक और अबाज सुनो, जो कहेत रहै,
“बाहर आबौ, मेरे लोगौ! बामै से बाहर आबौ!
तुमकै बाके पापन मैं भागीदार ना होनो चाहिए;
तुमकै बाकी सजा मैं हिस्सा ना लेनो चाहिए!✡18:4 यसायाह 52:11; यिर्मयाह 50:8; यिर्मयाह 51:45
5 बाके पाप स्वर्ग के हानी ऊँचे ढेर हुईगै हैं,
और परमेस्वर बाके बुरे कामन कै याद करथै।
6 बाके संग बैसोई व्यवहार करौ जैसो बौ तुमरे संग करी;
बौ जो कछु भी करी होबै बदले मैं बाकै दुई गुना देबौ।
जो कटोरा मैं बौ भर दई रहै
बहे मैं बाके ताहीं दुई गुना भर दियौ।✡18:6 भजन संहिता 137:8
7 जितनी बौ अपनी बड़ाँईं करी और सुख-विलास करी
उतनिये बाकै दर्द, और दुख देबौ।
काहैकि बौ अपने मन मैं कहथै:
‘हिंयाँ बैठी मैं एक रानी हौं!
मैं बिधवा नहीं हूँ,
और दुख मैं कभी नाय पड़ंगो!’
8 जौ बजह से एकै दिन मैं बाके ऊपर आफत आए पड़ैगी,
मतलब बिमारी, दुख और अकाल।
और बौ आगी मैं भसम कर दई जागी,
काहैकि प्रभु परमेस्वर जो बाको न्याय करथै, महान है।”
9 और पृथ्वी के राजा जो बाके संग व्यभिचार, और सुख-विलास मैं सहभागी रहैं, जब बाके जलन को धुआँ देखंगे, तौ बाके ताहीं रोमंगे, और छाती पीटंगे।✡18:9 यिर्मयाह 50:46 10 बे बड़ा दूर ठाड़े हैं, काहैकि बे बाके दुख मैं हिस्सा लेन से डराथैं। बे कहथैं, “कितनो भयानक है! कितनो भयानक है! जौ महान और ताकतबर सहर बेबीलोन! एक घंटा मैं तोकै न्याय मिलगौ है!”
11 पृथ्वी के ब्यापारी बाके ताहीं रोमंगे और विलाप करंगे, काहैकि अब कोई उनको माल मोल ना लेगो; 12 कोई भी उनको सोनो, चाँदी, कीमती पथरा, और मोती नाय खरिदथै; उनके मलमल, बैंजनी लत्ता, रेस्मी और लाल रंग के लत्ता; सब तरहन की निराली कठिया और हथिया के दाँत और महंगी कठिया, काँसो, लोहो और संगमरमर से बनी सबै तरहन की चीजैं; 13 और दालचीनी, मसाला, धूप, गन्धरस, लोबान, दाखमधु, तेल, चून, और गेंहूँ, जानवर और भेंड़, घोड़ा, रथ, दास, और हिंयाँ तक कि भीतरी इंसानी जिंदगी भी। 14 ब्यापारी बासे कहीं, “जित्ते अच्छे मन भान बारे फल तुम चाहथौ, बे गायब ही गई हैं, और तुमरी सम्पत्ति और चमक चली गई है, और तुम उनकै फिर कहु ना पागे!” 15 जो ब्यापारी बौ सहर मैं ब्यापार करकै सेठ हुईगै रहैं, बे बड़ा दूर ठाड़ंगे, काहैकि बे बाके दुख मैं हिस्सा लेन से डराथैं। बे रोंगे और विलाप करंगे, 16 और कहमंगे, “कित्तो भयानक है! महान सहर के ताहीं कित्तो भयानक! जो मलमल, बैंजनी, लाल रंग के लत्ता पहनत रहै, और खुदकै सोने के जेबर, कीमती पथरा और मोतियन से तोप लेत रहै! 17 और एक घंटा मैं बौ जे पूरी सम्पत्ति खोए दई! सब जहाजन के कप्तान और यात्‌री, नाविक और दूसरे सब जो समुंदर मैं अपनी जिंदगी जीत रहैं, बड़ा दूर ठाड़े रहैं!”
18 और जब बे आगी की लपटन से धुआँ देखीं, जो बाकै भसम करत रहै, तौ बे चिल्लाए उठे: “जौ महान सहर के हानी कोई दुसरो सहर कहु नाय भौ!”✡18:18 यिर्मयाह 51:37 19 बे अपनी मुड़ियन मैं धूदर डारीं, और रोत भइ और विलाप करत भइ कहीं, “कित्तो भयानक है! महान सहर के ताहीं कित्तो भयानक! जौ बड़ो सहर जोकी सम्पत्ति के जरिये समुंदर के सब जहाज बारे सेठ हुईगै रहैं, एक घंटा मैं बौ सब कछु खोए दई!”✡18:19 यहेजकेल 27:30
20 हे स्वर्ग, बाके बिनास के बजह से खुस हो! हे परमेस्वर के पवित्र लोगौ और प्रेरितौ और भविस्यवक्ता भी खुस रहबौ! काहैकि जो कछु बौ तुमरे संग करी बाके ताहीं परमेस्वर बाको न्याय करी है!
21 फिर एक सक्तिसाली स्वर्गदूत चक्की के पाट के आकार को एक पथरा उठाएकै समुंदर मैं फेंक दई, और कही, “बड़े सहर बेबीलोन कै ऐसिये गिराओ जागो और बौ फिर कहु दिखाई ना देगो।✡18:21 यिर्मयाह 51:63-64; यहेजकेल 26:21 22 वीड़ाँ बजान बारे, गायक, बुसली बजान बारे, और तुरहई फूँकन बारेन को गीत, फिर तेरे मैं कहु न सुनाई देगो! कोई भी ब्यापार मैं कोई भी काम करन बारो तेरे मैं कहु ना मिलैगो; और चक्की के हिस्सा की अबाज फिर सुनाई न देगी! 23 फिर कभी तुम मैं दिया की जोती न दिखाई देगी; फिर तेरे मैं दुल्हा और दुल्हेन की अबाज ना सुनाई देगी। तेरे सौदागर पूरे दुनिया मैं सबसे सक्तिसाली रहैं, और तैं अपने झूठे जादू से देस के सब लोगन कै धोका दौ!”
24 बेबीलोन कै सजा दौ गौ काहैकि बौ सहर मैं भविस्यवक्ता और परमेस्वर के पवित्र लोगन को खून पाओ गौ रहै; हाँ, बे सबन को खून जो पृथ्वी मैं मर गै हैं।

- प्रकासितवाक्य
- <
- 18
- >

✡18:2 18:2 यसायाह 13:21; यिर्मयाह 50:39; यिर्मयाह 51:37

✡18:3 18:3 यिर्मयाह 51:7

✡18:4 18:4 यसायाह 52:11; यिर्मयाह 50:8; यिर्मयाह 51:45

✡18:6 18:6 भजन संहिता 137:8

✡18:9 18:9 यिर्मयाह 50:46

✡18:18 18:18 यिर्मयाह 51:37

✡18:19 18:19 यहेजकेल 27:30

✡18:21 18:21 यिर्मयाह 51:63-64; यहेजकेल 26:21

© 2024 TWFTW